Koulukuvausyritysten johdon mukaan ongelmatilanteet ovat yksittäistapauksia.

Osa pääkaupunkiseudulla työskentelevistä koulukuvaajista kokee, että tietyissä kouluissa osa oppilaista käyttäytyy ongelmallisesti kuvaajaa kohtaan.

Kuvausfirmojen johtajien mukaan pääkaupunkiseudun oppilaat eivät ole sen hankalampia kuin muuallakaan maassa.

Iltalehden kyselyyn vastanneiden rehtorien mukaan heidän kouluissaan ei ole ollut ongelmia.

Koulukuvausfirmojen mukaan kuvaustilanteet sujuvat pääosin hyvin. Kuvituskuva. AINO SALMI/AL

Iltalehden tietojen mukaan osa pääkaupunkiseudulla koulukuvauksia tekevistä kuvaajista kokee, että alueen oppilaat ovat huomattavasti hankalampia kuin muualla maassa. Tämän vuoksi jotkut pääkaupunkiseudun kuvaajat vaihtavat kuvausreviiriään pohjoisemmaksi sesongin ajaksi.

Pääkaupunkiseudulla pitkään kuvaajana työskennellyt kertoo, että kuvauspäivät ovat usein " haastavia ja varsin levottomia " .

- Pilkkaa ja rajattomuutta tulee kohdattua useasti. Nuorilla on petrattavaa muiden huomioonottamisessa ja yleisissä käytössäännöissä.

Kuvaaja kertoo, että kerran poika yritti jopa heittää häntä kivellä ryhmäkuvaa ottaessa, mutta hän ei osunut kohteeseen.

- Kiven lentäminen kohti tallentui kuitenkin kameralle.

Kuvaajan mukaan erot luokkien ja koulujen välillä ovat silmiinpistäviä.

- Levottomuus tuntuu keskittyvän tiettyihin paikkoihin. Silmiinpistävää on myös, miten voimattomia opettajat välillä ovat levottomien luokkien kanssa. Tuntuu että he eivät oikein jaksa enää puuttua mihinkään ja rajattomuus vallitsee. Näissä tilanteissa yleinen järjestyksenpito saattaa jäädä kuvaajalle ja näin sen ei kuuluisi olla, hän huomauttaa.

Haistattelua ja temppuilua

Toinen koulukuvaaja puolestaan kertoo, että muutamat hänen kollegansa ovat kohdanneet aggressiivista ja epäasiallista kohtelua erityisesti pääkaupunkiseudulla kuvatessaan.

- Oma kokemukseni koulujen välisistä eroista on, että maakunnissa kuvaaminen on rauhallisempaa, kun taas pääkaupunkiseudulla selkeästi levottomampaa. Mitä suurempi koulu, eritoten lähellä lähiökeskittymää, sitä todennäköisemmin törmää ongelmiin, kuvaaja sanoo.

Erään pääkaupunkiseudulla pitkään työskennelleen kuvaajan mukaan etenkin yläasteikäisiltä pojilta tulee haistattelua.

- Kyllä siinä haastavia tilanteita voi tulla, kun välillä kuvaaja jätetään yksin 25 oppilaan kanssa juhlasaliin, kuvaaja toteaa. Hän itse kuitenkin pyrkii säilyttämään hermonsa ja pääsemään oppilaiden kanssa samalle aaltopituudelle.

Myös erästä pääkaupunkiseudulla työskentelevää naiskuvaajaa kohtaan on tullut herjaavaa käytöstä.

Koulukuvauksia järjestävien yritysten Kuvaverkon ja Foto Profiilin johdon mukaan nuoriso käyttäytyy pääosin hienosti ja on hyvinkin kohteliasta koulukuvauksissa myös pääkaupunkiseudulla. Kuvaverkon toimitusjohtajan Esa Airaksinen katsoo, ettei pääkaupunkiseutu ole " sen parempi tai pahempi " kuin muutkaan alueet Suomessa.

- Haastavia tilanteita tietysti välillä tulee, mutta ei ole sellaisia tilanteita, mistä ei huumorilla selviäisi, hän sanoo.

Seppälän Koulukuvien pääkaupunkiseudun myyntipäällikön Antti Hynnisen mukaan yksittäisiä hankalia tapauksia on välillä.

- Aina välillä on joku, jolla on ollut huono päivä, mutta kyllä tilanteista on puhumalla selvitty. Niin kauan kuin ihmiset ovat tekemisissä toistensa kanssa, aina tulee jotain. Mutta meillä ongelmatapaukset eivät ole yleistyneet.

Rehtorit eivät kuulleet

Iltalehti kysyi myös pääkaupunkiseudun koulujen rehtoreilta, onko heidän kouluissaan ollut tilanteita, joissa oppilaat ovat käyttäytyneet hankalasti koulukuvaajaa kohtaan.

Kukaan kyselyyn vastanneista rehtoreista ei tunnistanut tällaista tapahtuneen omassa koulussaan. Alla poimintoja vastauksista:

- Tietysti ilmassa on jännitystä ja malttamattomuutta omaa kuvausvuoroa odotellessa, mutta tämä on kai tavallista.

- Meillä ei ole ollut ongelmia (tai ainakaan minulle asti ei ole tullut siitä tietoa) koulukuvausten osalta.

- Jännitykseen saattavat jotkut oppilaat reagoida levottomasti, mutta tilanteet ovat aina sujuneet hyvässä hengessä.

- Ei minkäänlaisia ongelmia oppilaiden suunnalta, kaikki on sujunut ongelmitta vuosikymmeniä. Lapset ovat lapsia, joskus joku pelleilee tai ilveilee, mutta tämä ei liene suurikaan ongelma?